Sandnesheitunnelen

Sandnesheitunnelen er en motortrafikkveitunnel på fylkesvei 455 i Lindesnes kommune i Agder. Frem til 2027 er tunnelen også en del av E39. Tunnelen går gjennom Sandnesheia, litt nord for Ime øst for Mandal sentrum. Tunnelen er totalt 740 meter lang og har ett løp med to kjørefelt. Byggingen startet sommeren 2020, og tunnelen åpnet for trafikk 22. desember 2021.

Om tunnelen 
Tunnelen er en del av motorveiprosjektet Døle bru–Mandal sentrum. Prosjektet består av 6,2 kilometer firefelts motorvei mellom Døle bru og Mandalskrysset. Fra Mandalskrysset og sydover til Ime er det bygget en 5 kilometer lang tofelts motortrafikkvei, og Sandnesheitunnelen ligger i sydenden av denne strekningen. Strekningen er bygget av Hæhre Entreprenører på vegne av Nye Veier.

Tunneldrivingen startet i juli 2020 med gjennomslag i november samme år. Planleggingen av tunnelen tok lenger tid enn beregnet, på grunn av uenighet om tunnelens lengde og plassering. Opprinnelig ville Nye Veier kun ha en 550 meter lang fjelltunnel, men selskapet gikk senere med på å forlenge tunnelen med en nærmere 200 meter lang betongtunnel for å skjerme et planlagt boligfelt med 700–900 tomter. 

Frem til motorveistrekningen vestover fra Mandalskrysset til Lyngdal åpner innen 2027, er tunnelen også en del av E39. Når motorveien åpner til Lyngdal, flytter E39 over til denne strekningen, og Sandnesheitunnelen blir da kun fylkesvei 455.

Referanser

Se også 

 Veitunneler i Norge

Veitunneler i Agder
Veier i Lindesnes